Fredag præsenterede regeringen og flere af folketingets partier en ny inflationsaftale, der skal hjælpe dem, der er ramt hårdest af de høje priser.

Der var overraskelse at spore hos Spar-købmand Jan Jæger, da en bred aftale om inflationshjælp i dag blev præsenteret. - Det er virkelig en super aftale, der er blevet lavet, siger Jan Jæger, da vi møder ham umiddelbart efter præsentationen. Anderledes utilfreds var han tilbage i september 2022, da den forrige regering præsenterede et forslag om udskydelse af betaling af energiregninger, for Jan Jæger ville hellere have øjeblikkelig hjælp. Derfor kom han dengang med en opfordring til politikerne: - Tag nu handskerne på, kom i arbejdstøjet og sig: ”ved du hvad, det her skal vi bare have klaret nu.” For lige om lidt er det for sent, lød det fra Jan Jæger i september. Med dagens nye aftale er der afsat 75 millioner til for eksempel at hjælpe købmænd i de mindre byer. Men for Jan Jæger er støtten til de små lokalsamfund langt vigtigere end pengene. - De der 50.000 kan jo hjælpe mig med at tænke fremadrettet og sige ”hov, der er nogen, der tænker på mig”. Så får jeg den der positivitet, der kan drive mig til at gøre endnu mere for, at jeg er her lokalt, siger han. Grønt tiltag Mest begejstret er Jan Jæger dog for den såkaldt grønne omstillingsstøtte. Halvdelen af de afsatte 75 millioner skal nemlig bruges på at hjælpe de mindre købmænd, bagere og lignende med at investere i energiforbedrende tiltag. - Det er jo fantastisk, at man lige pludselig kan finde nogle puljer, hvor hvis jeg vil have solceller på taget, så kan jeg begynde at tænke lidt fremadrettet og sige: ”jamen jeg vil gerne spare endnu mere på energien,” siger købmand Jan Jæger. Ifølge aftalen om inflationshjælp vil investeringsstøtten først blive udbetalt, når det energiforbedrende tiltag er foretaget og dokumenteret. - Små samfund er også en del af Danmark De seneste måneder har Jan Jæger især kunnet mærke, hvordan de lokale har handlet endnu mere hos ham i stedet for at køre væk fra byen. - Alt det her med at der kommer noget fra regeringen, og der kommer noget fra borgerne og så videre. Det giver den der følelse af, at de små samfund de er altså kommet for at blive, siger Jan Jæger. Tonerne i SPAR-butikken i Øster Brønderslev er altså helt anderledes positive nu, end da TV2 Nord besøgte købmanden i september. - Jeg synes jo, at regeringen med den her aftale viser, at de tænker på lokalsamfundet og udkantsdanmark. De vil hjælpe de små samfund, for det er altså også en del af Danmark, siger han. Udover regeringen er SF, Danmarksdemokraterne, Radikale Venstre, Dansk Folkeparti, Alternativet og Nye Borgerlige med i aftalen.